Namootni namootuma akka isaanii xureessuuf yaalii taasisu. Kun ammoo caalmaa yaadaa argatanii filatamuuf ta'uu hin oolu. Filatamuun ammoo siyaasaan, dingadeen, aadaa fa'an dursuuf ta'uu isaati. Fknf maqaa saba biraa xureessuuf maqaa inni ittiin of yaamu jijjiiranii jecha arrabsoo fakkaatu kan akka:-Shaanqillaa,Gudeellaa, Gaallaa jedhu fa’a moggaasanii waamaa fi waamsisaa turan. Warri maqaa akkasii saba biraaf moggaasu kun ofittimmoo maqaa akka qulqulluu woyii moggaafatu. Ofii qullaa’anii sabni kanneen biroonimmoo akka xuraa’e ibsachuu isaaniiti. Kitaaba mul’ata Maariyaam jedhamu tokko irratti gaallaa fi shaanqillaan ofii moggaasan kunis akka mootummaa yesuus kiristoos hin arganne kataban. Maal kana qofaree Afaan jarreen kanaan mana amantaa isaaniii keessatti kadhachuu fi galateeffachuu ykn barsiisuu fa'as waaqni akka hin feene godhaniis namoota barsiisu turan. Kun ajab nama hin jechisiisuuree! Namootni amantaa da'oo godhatanii siyaasa isaanii akka adeemsifatan gocha kanaan yoo hin hubanne yoom hubachuuf taanaa? Ofii dammaqanii walis dammaqsuun silaa karaa kana ture. Warra si abaaruu wajjin gortee of abaaruun qabsoo hin ta’u. Ta’us fagoo hin ga’u! Kanuma! Eeyyen, qabsoon bu’uraa kanuma. Wacaan waanti dhufu hagas mara miti. ‘Down down’ jedhaniif wanti kufus wanti jigus dhabamuu mala. Yoo lubbuu ol adeemaa hedduu galaafate malee wacni eessaanuu nama hin ga'u. Amma yeroon yeroo itti xiinxala xiixalanii, shira dabaan xaxame hunda hundeen buqqisanii darbaniidha. Kana gochuuf wacaa fi oduu arrabsoo fa'a dhiifnee tasgabbiin isa kamtu kami jennee hubachuu qabna. Namootatti quba qabuu dura ofitti quba qabuu wayya. Ani amma maalan jechaa jiraa? Maqaa namootni namuma akka isaaniitti sababaalee garaa garaan moggaasan danuutu jira. Fakkeenyaaf: Tumtuu, Faaqii, Budaa fi Toshattuu fa'a kaasuun ni danda'ama. Maal kana qofaree namootni yeroo ammaa namoota beektota jedhaman hundayyuu maqaa garaa garaa itti moggaasaniitu namootni akka isaaniin hin hordofne gochuu fedhu. Fknf maqaalee akka ‘Illuminati’ fi 666 jedhaman dhaga'uu hin ooltu ta’a. ‘Illuminati’ jechi jedhu jalqaba jecha ‘illuminate’ jedhurraa dhufe. Innis ifa ibsa. Kanaafuu namootni illuminati jedhaman namoota waanti hundi ifeef ta'uu isaaniiti. Maarree egaa, illuminaatotni ilaalcha amantaa kiristaanummaatiin yoo ilaalaman namoota seexana hordofan jedhamanii ibsamu. Namootni garee illuminatiiti jedhaman kunniin maqaa garee 666 jedhamuunis ni yaamamu. 666 kun mallattoo bineensa gaanfa qabuuti akkasumas ‘daabiloos’ mootii seexanaati jedhamees amanama. Bineensi kun mormituu waaqaa ta’uu isaati.Kanas kitaaba amantaa kirstaanaatu ibsa. Ragaaf kitaabicha keessaa isa 'Mul'ata yohaannisitii mullate' jedhamu boqonnaa 13:18 irraa dubbistee mirkaneessuu dandeessa. Haala kanaan yoo ilaalle gareen namoota Illuminati ykn 666 ta'an akka uumamaniif bu'uura kan ta’e kiristaanummaa ta’uu isaati. Jalqabni garee kanaa ifaan ifatti faallaa barsiisa amantaa kiristaanaa ta'uuf waan uumame fakkaata. Kana kan ibsu waantota barsiisni amantaa kiristaanaa dhorku kamuu isaan ammoo yeroo dalagan ykn morman ifatti mul'achuu isaati. Gareen kunniin kallattiin amantaa kiristaanummaa mormuuf bu'ura haa ta'an malee alkallattiin amantaalee yihudiizimii irraa dhufan kan akka Islaamummaas ni dabalata. Sababni isaas bu'uurri kirstaanummaa fi isilaamummaa ilaalcha amantaa ‘yihudiizimii’ waan ta'efidha. Ilaalchi amantaaleen kunniin waa'ee waaqaa, seera uumamaa, seera waaqaa, adaba waaqaa, jireenya bara baraa, seexanaa fi ergamootaa fa'a irratti qaban hanga xiqqoon garaa garummaa qabaatus bu'uurri isaa wal fakkaata. Kanaaf gareen ‘illuminati’ jedhaman amantaa kiristaanummaa fi Isilaamummaa wajjiin kallattiinis ta'e alkallattiin ilaalcha faallaa qabu. Gareen namoota illuminati jedhamanii kun miseensa garee kanaa ta'uu isaanii mirkaneessuuf mallattoo agarsiisan qabu. Mallattoolee kanneen keessaa muraasni fakkii armaan gadiittiin ibsamu. Garee illuminati kana irra jireessaan kanneen balaaleffatan namoota amantaa kiristaanummaa hordofaniidha. Kunis ka'umsi ibsa jiraachuu garee namoota kanneenii bible ykn kitaaba qulqulluu amantaa kiristaanaa ta'uu isaatiin. Jarreen illuminati jedhaman kunniin garee kana ta’uu isaanii bekanii ittiin kan boonan akkuma jiran, hordoftoota garee sanaa ta'uuma isaaniiyyuu osoo hin hubatin kanneen garee kanatti waamamanis hin dhabaman. Fknf namootni oomisha garee kanaa fayyadaman ykn mallattoo garee kanaa fayyadaman miseensa guutuu isaaniitu himama. Egaa mallattoo garee kana waanta ibsuu fi oomisha garee kanaa fayyadamuun miseensuummaa garee kanaa guutu jechuudha. Ibsi kun’ yeroo ammaa kana addunyaa guutuurraa eenyutu miseensa garee kanaa hin taane? Gaaffiin jedhu sammuu namaatti akka uumu taasisa. Fknf mallattoo garee kanaa keessaa tokko fakkii bofaa fayyadamuudha. Kun ammoo daawaa mana yaalaa deemne fayyadamnu kamuu dabalachuu isaati. Mallattoon mana yaalaa ammayyaa fa'a yeroo baayyee fakkii bofaa kana fayyadamu. Namootni Oomishaalee akka bilbilaa fi meeshaalee ‘elekrooniksii’garaa garaa dabalatee argannoo ciccimoo addunyaan keessa jirru fayyadamtu garee namoota‘illuminati’ kanaan akka argamantu ibsama. Argannoo jajjabaa warra waa ifeeftu argata mitiiree? Egaa namni oomisha kanneen fayyadamuu dhiisee miseensa jara kanaa ta'uurraa bilisa ta'uu danda'u eenyu haa jennuree? Bofni uumama jiran keessaa ergamaa, akkasumas mallattoo seexanaa maaliif akka ta’e ifa ta'uu baatus, Yeroo waaqni jalqaba nama uumee ajaja “ija mukaa hundaa sooradhaa garuu ija muka isa ija namaa banu sana garuu akka hin sooranne” jedhee ajajje sana bofni uumama hunda keessaa haxxee waan taa’eef, ija muka isa waaqni dhorke sana akka soorataniif kan ajaje ta'uun isaa bible keessatti ibsameera(Uumama 3:1-6). Bofni yeroo ija mukicha akka soorachuu qaban namootaaf ibse sana, waaqni akka ofii isaatii akka isin beekaa hin taaneef isin dhorke jedhee ibseefii ture. Isaanis gaafa sooratan of arganii qullaa ta'uu isaanii hubatan jedhamee katabamee jira. Kanarraan kan ka'e bofni mallattoo seexanaa fi mormituu waaqaa ta'ee kiristaanummaa biratti beekame. Haa ta'u malee gareen Illuminati jedhaman kunniin bofa ni jaallatu. Sababiin isaa ammoo muka isa ija namaa banee waanta naannoo namootaa jiru arguu akka danda'an godhu sana kan jalqaba namootaaf ibse bofa jedhu. Kanaafuu waaqni namootaa bofa isa ija namootaa akka banamu godheedha jedhu. Waaqni inni muka ija isiniif banu hin sooratinaa jedhe sun jaamummaa ykn doofaa ta'anii akka namootni hafan fedha jedhanii amanu. Kanaafuu waaqa isa jedhamu sanarra bofa isa akka namootni qaroomaniif karaa saaqaxe wayya ilaalcha jedhuun gareen illuminati jedhaman kunniin namoota amantaa hordofaniin mormu. Egaa namoota amantaa hordofan biratti namoota garee garaa garaatti addaan qoqqooduun kun danuu ta'ee mul'ta. Fknf yoo fedhan garee ijollee Ifaa fi dukkanaa jedhaman uumu. Yoo fedhan ammoo islaamaaf kiristaana jedhanii garee uumu. Kanaan namni gareen waltumsee waldiigaa jiraata. Amma sirba Dr Alii Birraan yaadadhe. “Rabbimoo namumaa kan seera jallise..?” Egaa namni gareetti qoodee wal faarsa. Walis abaara. Cubbamoota, xuraawota fa’a jedheetu maqaa walballeessaa oola. Maal kana qofaree waantota akka soorataas Qullaawaa fi xuraawaa jedhee maqaa moggaasa. Dalagaa qulla’aa fi isa xuroofnaan namni dalaguu dhorkames kanumaan addaan baase. Kanumatu jireenyaa fi ilaalcha namootaas baayyisee quucerse! 